次韻得保州老張瓦研
作者：洪适
朝代：宋

paragraphs: 毛穎傳既成，陶泓名不朽。
陳楮接武來，論交篇籍囿。
千年銅雀臺，瓦解淪坤厚。
何人澄其泥，頗能髣髴否。
龍公天上客，金蘭幸同臭。
結束萬里行，聯翩五旬久。
清談落玉麈，痛飲盡金斗。
咳唾珠璣粲，揮翰不停手。
窮邊得佳研，可出老呂右。
瓦缶莫雷鳴，龍尾羞牛後。